arnastofnun/IGC-2024 huggingface dataset:
Markmiðið að gera almenning skuldugri

Það renna upp nýir tímar í fjármálaþjónustu. Önnur fyrirtæki en bankar geta haslað sér þar völl. Boðið lán og greiðslukort og svo framvegis. Þetta er gert samkvæmt tilskipun frá Evrópusambandinu.

Við erum í EES og höfum ekkert um það að segja fremur en svo margt sem kemur frá ESB. Við hlýðum bara.

En afleiðingarnar verða í samræmi við þróun undanfarinna áratuga. Almenningur verður skuldugri og skuldsettari. Það er skammtímalausn auðræðisins við sívaxandi ójöfnuði; almúginn getur þá ímyndað sér að hann hafi sömu tækifæri og ríka fólkið. En hákarlar græða – og það verða vitanlega að miklu leyti hinir sömu og áður.

Til dæmis segir hér í frétt RÚV að nýtt fyrirtæki sem ætlar að stunda „greiðslumiðlun“ heiti Aur en eigendurnir eru m.a, Gamma, Borgun og Nova. Eins og sjá má hér er ekkert mál að taka lán.
Þandar taugar í verkó

Sumarliði Ísleifsson sagnfræðingur, sem er sérfræðingur í sögu verkalýðshreyfingarinnar, telur að erfiðara verði fyrir andstöðuöfl að fella frambjóðanda stjórnarinnar í Eflingu en í VR. Hann byggir það á því að í VR hafi verið mikill órói lengi og tíð formannsskipti en í Eflingu hafi ríkt stöðugleiki.

Það er líklega ýmislegt til í þessu. Lýðræðið í verkó hefur líka verið svona og svona. Frægar voru frásagnirnar af Dagsbrúnarfundunum í tíma Guðmundar jaka þegar baráttufólk ætlaði að freista þess að láta raddir sínar hljóma. Þá voru til ýmis ráð til að þagga niður í því – stjórn félagsins hafði sína öruggu fundarmenn sem hægt var að kalla til.

En það er merkilegt að sjá hversu mikill órói hefur skapast vegna mótframboðsins í Eflingu. Maður hlýtur eiginlega að spyrja hvort í félögum eins og þessu sé lýðræði ekki nema til málamynda? Svo heiftarleg eru viðbrögðin við framboði Sólveigar Önnu Jónsdóttur.

Sólveig Anna hefur kannski ekki verið landsþekkt fyrr en núna, en hún hefur lengi tekið þátt í róttækum stjórnmálum og félagsmálum á vinstri væng. Hún var ein af níumenningunum sem voru dregnir fyrir dóm fyrir að ráðast á Alþingi árið 2008 – hópurinn var sýknaður. Hún hefur starfaði um tíma innan Vinstri grænna, að málefnum flóttafóks og hún hefur verið félagi í samtökum sem nefnast Attac.

Það verður að segjast eins og er að Sigurði Bessasyni, formanni Eflingar til 18 ára, varð nokkuð á í messunni þegar hann leggur málið upp líkt og Sólveig sé strengjabrúða Ragnars Þórs Ingólfssonar, formanns VR, líkt og hann gerir í Morgunblaðinu í dag. Þetta er til marks um þandar taugar í þessu stóra stéttarfélagi.
Til Kaupmannahafnar út í frelsið

Í fimmta þætti Kaupmannahafnar, höfuðborgar Íslands, sem verður sýndur í kvöld, förum við Guðjón Friðriksson meðal annars á slóðir málfræðingsins Rasmusar Christians Rask. Hann var tungumálaséní, sagður hafa tileinkað sér fimmtíu tungumál, og fyrir íslenskuna var hann mikill áhrifavaldur. Hann dvaldi á Íslandi í upphafi 19. aldar við rannsóknir og stóð meðal annars fyrir leikstarfsemi í bænum. Rask varð ekki nema 44 ára gamall en afrekaði miklu á stuttri ævi. Við förum að leiði hans þar sem er íslensk áletrun með rúnaletri, textinn er sóttur í Konungs-Skuggsjá:

Ef þú vilt fullkominn vera í fróðleik þá nem þú allar tungur en týn þó eigi að heldur þinni tungu.

Við segjum líka frá þingmannaförinni miklu 1906, en þá voru haldnar gríðarlegar veislur fyrir íslenska alþingismenn í Höfn, konungsfjölskyldan var mætt, ríkisstjórnin, borgarstjórnin og herforingjar. Það var talað um nýjan tíma í samskiptum þjóðanna, en fljótt kulnaði aftur vegna deilna um uppkastið.

Við tölum um tímabilið þegar Íslendingar sóttu mest til Kaupmannahafnar, undir lok 19. aldar og við upphaf hinnar 20tu.. Þá fór fólk þangað til að nema alls kyns fræði, verslun, skipstjórn, hússtjórn og iðnaðarmenn fjölmenntu til borgarinnar. Á þessum árum fóru Íslendingar ekki bara til Vesturheims, samgöngur höfðu batnað til muna og straumurinn lá líka í austur, til Danmerkur.

Við segjum til dæmis söguna af sjö stelpum sem unnu í verkamannavinnu á Þingeyri en tóku sér óvænt far með skipi til Danmerkur í ævintýraleit. Ein þeirra var Kristín Dahlstedt sem kynntist hótel- og veitingarekstri og varð síðar frumkvöðull á því sviði á Íslandi. Til Kaupmannahafnar lá líka leið út í frelsið frá fásinninu á Íslandi.

Hér má sjá fjórða þátt Kaupmannahafnar, höfuðborgar Íslands sem sýndur var í síðustu viku. Fimmti þátturinn verður sýndur á RÚV í kvöld klukkan 20.
Alltof margir bílar

Þessi ljósmynd sem birtist á vefnum Gamlar ljósmyndir er merkileg fyrir margra hluta sakir. Þarna sjáum við Landspítalalóðina, gamla Kennaraskólann, Fæðingardeildina og Sjómannaskólann í fjarska. Myndin er líklega tekin um 1960. Þarna er reykvíska bílaborgin að fæðast, búið að leggja götur, en bílarnir eru ennþá fáir og þeir hafa nóg pláss. Síðan þetta var hafa umferðarmannvirkin á þessu svæði verið stækkuð til muna, nokkru neðar er komin þriggja akgreina braut í sitthvora áttina, göturnar sem þarna virðast svo breiðar og fínar þykja ekki ýkja stórar lengur. Og nú eru uppi kröfur um ennþá stærri götur og gatnamót.

Það er vinsælt um þessar mundir að tala um fíla í stofum. Og hér er enn einn fíll í stofu. Staðreyndin er að það eru alltof margir bílar í Reykjavík. Það er talað fram og aftur um umferðarmál án þess að nefna þennan einfalda hlut. Og þeim hefur fjölgað ört á síðasta góðæristímabili. Það hafa líka bæst við ferðamenn á bílaleigubílum. Þegar myndin er tekin var borgin eiginlega öll vestan Elliðaáa. Mannfjöldinn hefur auðvitað aukist, en bílaeignin hefur aukist miklu meira – það eru einföld sannindi að eftir því sem borgir verða dreifðari þarf fleiri bíla.

Sjálfur ólst ég upp í Ásvallagötu og kem þangað oft. Þegar ég var barn var ekki búið að malbika götuna. Nú er staðan sú að bílamergðin í götunni er skelfileg, það er bíll við bíl í stæðum báðum megin götunnar, á götuhornum og alls staðar þar sem hægt er að koma þeim fyrir. Víða er líka búið að brjóta girðingar og veggi til að koma fyrir bílastæðum inni í görðum. Þetta eru mikil lýti á þessari fallegu og gamalgrónu götu.

Því þótt bílar séu þægilegir verður seint sagt að þeir séu til prýði eða yndisauka í borgum.
Alræmdasta tölvuþrjóti heims fagnað í Hörpu

Alexander Nix, forstjóri Cambridge Analytica, hefur verið rekinn. Það var ekki annað hægt í gjörningaveðrinu sem gengur yfir Facebook vegna framferðis þessa fyrirtækis. Cambridge Analytica hefur þakkað sér að Trump náði kosningu sem forseti Bandaríkjanna. Nú kemur í ljós að það var með siðlausum og hugsanlega glæpsamlegum hætti.

En það er merkilegt að hugsa til þess að Nix var sérstakur gestur á ráðstefnu tölvufyrirtækisins Advania nú í haust. Hann kom í Hörpu og var ákaft fagnað. Hér má sjá stutt viðtal við hann, mjög faglega unnið . en um fundinn sagði á síðu íslenska fyrirtækisins:

Alexander Nix, forstjóri Cambridge Analytica, hélt magnað erindi á Haustráðstefnu Advania og skildi marga gesti eftir orðlausa. Hann fjallaði um umdeilda markaðstækni sem fyrirtækið hans hefur þróað og gerir viðskiptavinum þess kleift að sérsníða skilaboð til neytenda og kjósenda með mun nákvæmari og áhrifaríkari hætti en áður hefur þekkst.

Þetta er merkilegt að lesa nú þegar hefur fengist staðfest að menn eins og Nix standa í raun fyrir algjörri eyðileggingu og úrættun þess sem eitt sinn töldust vera hugsjónir upplýsingabyltingarinnar, að hún myndi færa okkur meiri og betri tengsl, upplýsingar og umræðu. Þannig er Nix í raun að boða hreinræktaða siðspillingu og mikið áhyggjuefni að svona mikill hljómgrunnur sé fyrir boðun hans.

Ef við fylgjum mönnum eins og Nix er ljóst að upplýsingasamfélagið breytist í hreina martröð þar sem engin leið er að vita hverju er hægt að treysta. (Það er þó verið að sporna á móti, sérstaklega innan ESB, og síðan má benda á löggjöf sem Bretar hyggjast setja þar sem verða hertar reglur um starfsemi svokallaðra áhrifavalda.)

Gísli Jökull Gíslason, rannsóknarlögreglumaður og rithöfundur, segir svo frá fundinum með Nix.

Það var einn besti fyrirlestur dagsins enda sýndi hann fram á að það er í raun ekkert sem heitir „frjálst val“ ef rétt er staðið að því að „velja fyrir fólk“. Cambridge Analytica var með 5 milljón $ á mánuði þegar þeir voru ráðgjafar í kosningabaráttu Trump. Þeir hafa líka unnið fyrir stofnanir eins og NRA.

Setti í mann óhug og maður fékk það óneitanlega á tilfinninguna að Alexander Nix væri ekki þjakaður af samfélagslegri ábyrgð þegar hann þeystist áfram á nýja dýra sportbílnum sínum.

Í Biblíunni stendur:

Þá sagði höggormurinn við konuna: „Vissulega munuð þið ekki deyja! En Guð veit, að jafnskjótt sem þið etið af honum, munu augu ykkar upp ljúkast, og þið munuð verða eins og Guð og vita skyn góðs og ills.“

En Cambridge Analytica hefur fundið leið framhjá því.

Frjálst val, gagnrýnin hugsun og frjáls vilji er ofmetinn. Það eru meiri peningar í því að taka „réttar“ ákvarðanir fyrir fólk með að höfða til tilfinninga þeirra, ótta, hrifnæmi og svoleiðis.
Krónan veldur búsifjum

Þá er dollarinn kominn niður fyrir 100 kall. Það er ekki mikið umræða um gjaldmiðilsmálin núna, Bjarni Benediktsson segir að við skulum byggja á krónunni – væntanlega er öll ríkisstjórnin sammála um það. Svo verður umræða tekin eftur eftir næstu kollsteyptu.

Pétur Óskarsson, sem starfar í ferðaþjónustu, setti þessi orð inn á Facebook ásamt meðfylgjandi mynd:

Við sem erum að selja íslenska ferðaþjónustu erlendis finnum flest fyrir því að íslenska krónan er að valda miklum búsifjum í ferðaþjónustunni sem eru að koma uppá yfirborðið á þessu ári. Það er mikill samdráttur í kortunum frá okkar kjarnamarkaði í Mið-Evrópu, það mun bitna harkalega á landsbyggðinni. Þrátt fyrir þessi alvarlegu viðvörunarmerki heldur krónan áfram að styrkjast.

Jú, það er reyndar heilmikið af ferðamönnum á Íslandi, en maður hefur á tilfinningu að stór hluti þeirra staldri afar stutt við og þori varla að taka upp veskið.
Katrín vekur athygli í Þýskalandi

Heimsókn Katrínar Jakobsdóttur forsætisráðherra til Þýskalands verkur óvenju mikla athygli miðað við opinbera heimsókn af þessu tagi. Víðlesnasta blað Þýskalands, Bild, birtir þessa frétt um fund Katrínar og Angelu Merkel kanslara í Berlín. Nýtt andlit á stjórnmálasviðinu, segir þar. Í myndatextanum segir að þarna hittist tvær konur og þjóðarleiðtogar. En í fyrirsögn eru lesendur hvattir til að taka vel eftir því hverjum Merkel heilsar þarna.

Það er sagt frá því í blaðinu að báðar leiði þær stórar samsteypustjórnir. Merkel starfar með flokki Sósíaldemókrata, en Katrín hafi myndað stjórn með íhaldsmönnum og flokki sem þeir kalla á þýsku Fortschrittspartei.

Svo er athyglisvert að sjá hvað Merkel er léttari á myndunum með Katrínu en þegar hún hittir Trump og Pútín.
Svaraðu nú Zuckerberg!

Þetta er forsíða danska blaðsins Politiken frá því í dag. Zuckerberg á að skýra út pólitíska misnotkun á Facebook upplýsingum. Hvað annað?

Því hefur verið ljóstrað upp að 50 milljón Facebook prófílar hafi verið teknir traustataki og notaðir af hinu vafasama fyrirtæki Cambridge Analytics.

Forstjóri þess og hugmyndafræðingur hélt um daginn fyrirlestur í Reykjavík í boði Advania. Honum var víst vel fagnað enda er það því miður oft þannig í viðskptalífinu að vafasamt athæfi þykir flott – þ.e. ef menn komast upp með það. En þar sem Alexander Nix er annars vegar er ljóst að fundargestir hafa klappað fyrir siðleysingja. Samkvæmt nýjustu fregnum virðist hann líka vera glæpamaður.

Zuckerberg svarar auðvitað ekki neinu. Risafyrirtækið Facebook hafði heldur ekki fyrir því að tilkynna um þessa misnotkun. Það þarf uppljóstararann Christopher Wylie til að segja frá því. Zuckerberg felur sig bak við milljarða sína.

Samskiptamiðlar eru því miður að breytast í forarvilpu. Fyrirtæki sitja um að komast yfir upplýsingar um notendurna, flestir í hagnaðarskyni en sumir í pólitískum tilgangi. Facebook er útbíuð í fölskum fréttum og samsæriskenningaþrugli. Hún ruglar en upplýsir ekki.

Enn bætist svo við áreitið. Það eru svokallaðir áhrifavaldar. Þetta er fólk sem stundar misjafnlega dulda auglýsingastarfsemi á samskiptamiðlunum. Þannig þurrkast út mörkin milli mannlegra samskipta, auglýsinga og sölumennsku. Þetta gætu verið bestu vinir þínir sem eru að þiggja laun, þjónustu eða sporslur fyrir að segja þér að fara á ákveðinn veitingastað, versla við símafyrirtæki eða kaupa föt af einhverju tilteknu merki.

Lagalegur grunnur þessa er reyndar býsna óviss – en það eru haldnar fjöldasamkomur þar sem starfsemi af þessu tagi er kynnt sem eitthvað sérstaklega frábært og æskilegt, líkt og það sé partur af trúboði.

Hvað er til ráða? Auðvitað ætti maður að eyða Facebook-reikningnum eins og er lagt til í þessari grein og líka Instagram og Messenger enda ljóst að réttindi notenda eru virt algjörlega að vettugi.
Landsfundurinn: Skattalækkanir, niðurskurður, einkavæðing og sprengja undir EES

Landsfundur Sjálfstæðisflokksins var mjög friðsamur, það virðist ríkja eindrægni í flokknum. Formaðurinn var endurkjörinn með gríðarlegum meirihluta og nýr varaformaður fékk líka feikilega góða kosningu.

En það er eitt og annað sem er athygli vert af fundinum, og ekki bara hin nokkuð óskýra málsgrein um Landspítalann í stjórnmálaályktuninni. Menn eru þegar farnir að þrátta um hvað hún þýðir.

Í fjárlaganefnd landsfundarins var ályktað að útgjöld hins opinbera verði ekki meira en 35 prósent af landsframleiðslu árið 2025. Þau eru nú um 45 prósent af landsframleiðslu sem er minna en víða í nágrannalöndum.

Þetta myndi því þýða gríðarlegan niðurskurð – og kannski ekki líklegt að það verði að veruleika. Þarna er líka að finna tillögur að mikilli einkavæðingu.

Sjálfstæðisflokkurinn telur að selja eigi ákveðnar ríkiseignir s.s. eignarhlut ríkisins í Íslandsbanka, Landsbanka, Flugstöð Leifs Eiríkssonar, Íslandspósti og annan samkeppnisrekstur. Öll söluferli verða að vera opin og leikreglur skýrar. Þá er rétt að leggja niður ÁTVR og RÚV í núverandi mynd.

Í framhaldi af þessu kemur svo ályktun úr efnahags- og viðskiptanefnd fundarins þar sem segir að stefnt skuli að því að tekjuskattur og útsvar einstaklinga lækki á næstu árum og verði 25 prósent árið 2025.

Raunsætt mat – það verður að segjast eins og er að fæst af þessu er líklegt til að verða að veruleika í ríkisstjórnarsamstarfi með Vinstri grænum. Samt mátti skilja á fundinum að Sjálfstæðismenn væru þokkalega ánægðir með það.

Í ályktun utanríkismálanefndar landsfundarins er hvatt til þess að gerð verði úttekt á reynslunni af EES samningum. Það er örugglega tímabært. En svo má nefna ályktun atvinnuveganefndar þar sem er hafnað

Sjálfstæðisflokkurinn hafnar frekara framsali á yfirráðum yfir íslenskum orkumarkaði til stofnana Evrópusambandsins.

Þetta síðasta hefur vakið athygli út fyrir landsteinana en í Noregi er nú mikið um þetta fjallað. Segir á vefnum Abc Nyheter að Íslendingar hafi sprengt sprengju undir Acer, orkustofnun Evrópusambandsins. Norðmenn tengjast raforkukerfi ESB og er hugsanlegt að þeir missi að einhverju leyti forræði yfir orkumálum sínum. Ísland tengist ekki orkukerfinu en við yrðum þó væntanlega sett undir þessa tilskipun.

Það er heldur ekki ólíklegt að í þessu máli geti Sjálfstæðisflokkurinn fundið samhljóm með hinum stjórnarflokkunum, ólíkt málunum sem eru nefnd ofar í pistlinum.
Hvað þýðir ályktun Sjálfstæðisflokksins um spítalann?

Sjálfstæðisflokkurinn ályktar á landsfundi um byggingu Landspítalans. Það segir að ljúka eigi uppbygginguá Landspítalalóð sem er komin á framkvæmdastig og tengist núverandi starfsemi. En að farið verði tafarlaust í staðarvalsgreiningu fyrir framtíðaruppbyggingu sjúkrahúsþjónustu.

Nú áttar maður sig ekki alveg á því hvað þetta þýðir. Þetta er frekar óskýrt. Sjálfstæðisflokkurinn hefur hingað til verið hlynntur spítalabyggingunni við Hringbraut. Eftir því plani var unnið í tíð Kristjáns Þórs Júlíussonar heilbrigðisráðherra. Er þetta stefnubreyting? Er Sjálfstæðisflokkurinn að færa sig yfir á línu Miðflokksins sem er harður á móti því að spítalinn rísi við Hringbrautina?

Hvað þýðir að lokið verði uppbyggingu „sem er komin á framkvæmdastig og tengist núverandi starfsemi“? Hvar á þá að setja punkt aftan við framkvæmdirnar? Tafarlaus staðarvalsgreining yrði þá fyrir hvaða hluta sjúkrahúsþjónustunnar?

Og hvað segir Svandís heilbrigðisráðherra hinnar fárra mánaða gömlu ríkisstjórnar?
Fallegt hús í Hafnarstræti – en nokkur þyngsli við hliðina á

Þessi mynd sem var tekin í morgun sýnir hús sem hefur verið endurbyggt við austurenda Hafnarstrætis. Hluti þess er nýr, framlengingin sem teygir sig inn í Tryggvagötuna. Þarna var lengi Rammagerðin til húsa. Egill Aðalsteinsson, tökumaður á Stöð 2, er höfundur myndarinnar og gaf mér leyfi til að nota hana.

Þetta er sérlega fallegt – svo einfalt er það. Húsið sem var fyrir var orðið mjög hrörlegt. Þarna hefur það verið gert mjög laglega upp og viðbæturnar eru einstaklega skemmtilegar, bæði viðbyggingin sem minnir dálítið á svokallaða Flatiron byggingu í New York og svo þakbyggingin með svölum sem vísa í suður.

Þarna á víst að vera lúxushótel – gott og vel. Húsið er bæjarprýði og þarna svífur yfir vötnunum andi steinsteypuklassíkurinnar sem er að finna hér og þar í Reykjavík, til dæmis í húsi Eimskipafélagsins sem er þarna innar í götunni. Mikil gæfa hefði það verið ef fleiri byggingar hefðu risið í þeim stíl í bænum.

Maður hefur hins vegar nokkrar áhyggjur af byggingunum sem eru að rísa þarna norðanvið, á hinu svonefnda Hafnartorgi. Þær virka ennþá stærri en þær sýndust á myndum arktitektanna. Og við hliðina þessu þokkafulla og glaðlega húsi virka þær býsna þunglamalegar.
Dýrkeypt hláka

Við getum kvartað undan holum í vegum – en tíðarfarið undanfarið hefur ekki verið hagstætt fyrir vegakerfið. Borgin auglýsir eftir upplýsingum um stórar holur. Hlákan nú verður okkur dýrkeypt, segir veðurfræðingurinn Einar Sveinbjörnsson í mjög athyglisverðum pistli sem hann birtir á Facebook. Undirlag vega þiðnar, en undirniðri er enn frost. Einar telur að skemmdirnar á stuttum tíma geti numið milljörðum króna.

Eftir að hlýnaði fyrir helgi hefur það gerst að undirlag margra vega hefur náð að þiðna. Mögulega 10 til 20 sm undir malbikinu. Fyrr í vetur, einkum seint í nóvember og aftur í janúar náði í kuldatíð þá að frjósa allt niður á 100 sm dýpi.

Þegar þyngri ökutæki keyra eftir vegunum við þessar aðstæður þrýstist vatnið upp í gegnum klæðinguna þar sem íslagið neðar lokar af fyrir ísig. Þegar vatnið frá þiðnandi veginum þrýstist upp koma sprungur (sk. tíglar) í malbikið. Nokkrum bílum síðar byrjar að brotna upp úr þessu og framhaldið þekkjum við.

Á þennan hátt hafa margir lengri og styttri vegakaflar farið mjög illa á innan við viku, sérstaklega frá því um helgina þegar hitinn fór í 6 til 8 stig. Tjónið er áreiðanlega mikið, sennilega mjög mikið og hleypur væntanlega á hundruðum milljóna þegar allt er talið jafnvel milljörðum þar sem ástand sumra veganna var fremur bágborið fyrir. Kemur smám saman í ljós og ekki allt búið enn. Reyndar frystir aftur í vikulokin.

Vegagerðin rekur allmarga svokallaða frost/þíðu mæla. Um er að ræða mælistaf í vegundirlaginu niður á 110 sm dýpi. Með honum má túlka ís og bleytu í vegi. Sýnishornið er birt af handahófi og með góðfúslegu leyfi Vegagerðarinnar. Þar sést vel ástand mála á veginum við Skálholt þessa dagana. Frost nær niður á 90 sm dýpi. Sl. sunnudag þiðnaði og gerði bleytu í efstu 10 sm. Mögulega hefur þiðnað aðeins fyrr. Spá næstu daga (frá miðnætti 27.) fylgir síðan til hægri. Sjá má að spáin gerir ráð fyrir að frjósi að nýju undir malbikinu þegar fram í sækir.
Byr í seglin hjá Eyþóri þótt meirihlutinn haldi naumlega

Skoðanakönnun Fréttablaðsins vegna borgarstjórnarkosninganna í vor hlýtur að teljast nokkuð uppörvandi fyrir Eyþór Arnalds og Sjálfstæðisflokkinn. Fylgið er 35,2 prósent, næstum tíu prósentustigum meira en það var í síðustu kosningum og tveimur prósentustigum meira en það var 2ö10 þegar Hanna Birna Kristjánsdóttir var í framboði. Flokkurinn fengi samkvæmt þessu níu borgarfulltrúa í 23 manna borgarstjórn.

Meirihlutinn í borginni heldur en bara rétt svo. Björt framtíð þurrkast út. Samfylkingin tapar um 5 prósentustigum frá því í síðustu kosningum.

En við erum ekki komin með framboðin eins og þeir eiga eftir að verða. Framsókn nær ekki manni inn, en þeir eiga í raun alveg eftir að kynna lista sinn. Viðreisn er ekki búin að stilla upp, þannig að við vitum í raun ekkert hvernig henn á eftir að reiða af. Líklegra er að Viðreisn starfi með ríkjandi meirihluta en Sjálfstæðisflokkurinn. Miðflokkurinn sem fær 6 prósent mun nær ábyggilega starfa með Eyþóri.

En eins og áður segir ætti þetta að vera vindur í seglin hjá Sjálfstæðisflokknum. Það er líka sennilegt að hann reki afar breiða og harðskeytta kosningabaráttu. Hinir flokkarnir þurfa að vera búnir undir það. Uppstillingin á listanum einkennist nokkuð af því að hverfin hafi sína fulltrúa – og það er væntanlega upptaktur að því að kosningabarátta Sjálfstæðismanna fari fram úti í hverfunum. Þetta verða ábyggilega mjög harðar kosningar.
Hið nýja hús Landsbankans – og aðrar hugmyndir

Hér er tillagan sem varð fyrir valinu í samkeppninni um nýbyggingu fyrir Landsbankann sem rísa á milli Hafnartorgsins svokallaða og Hörpu. Þetta virkar eins og nokkuð látlaust hús, ekki jafn gígantískt og Hafnartorgið – alveg ágætlega smekklegt. En kannski ekki sérstaklega tilþrifamikill arkitektúr. Þessi tillaga er frá C.F. Möller og Arkþingi.

Hér er önnur tillaga sem barst Bjarke Ingels Group og Arkiteo. Einn af höfundum hennar er rithöfundurinn Andri Snær Magnason. Þetta er djarfara og þarna er gert ráð fyrir gróðri og möguleikum á útivist.

Bent hefur verið á að þessi tillaga hefði rímað skemmtilega við hugmyndir arkítektsins fræga Jeans Nouvel um tónlistarhúsið – hann stakk upp á því að byggja það innan í hól sem kallaðist á við Arnarhólinn. Það hefði verið býsna frumlegt, en þótti of dirfskufullt.

Svo er hér mynd af höfuðstöðvum Landsbankans eins og þær áttu að líta út eftir samkeppni sem haldin 2007. Þessi bygging verður aldrei reist.

Þá fylgdi þessi mynd með af Björgólfi Guðmundssyni þar sem hann stendur líkt og í stafni bankans, hann er fótósjoppaður inn í óbyggt húsið. Þarna voru endalokin nærri.

En svo eru þeir til sem segja að Landsbankinn eigi ekki að byggja í bænum heldur sé ekkert of gott fyrir hann að flytja bara í stóra tóma húsið í Urðarhvarfi. Það er þá einhvers konar skammarkrókur, því bæði er húsið sérlega óaðlaðandi og svo er nafn götunnar einstaklega nöturlegt – Urðarhvarf.
Hinn „sögulegi“ miðbær á Selfossi

Selfyssingar munu hafa samþykkt nýtt skipulag miðbæjar. Það var gert á bæjarstjórnarfundi 21. febrúar. Framkvæmdin verður á hendi félags sem nefnist Sigtún. Selfoss tilheyrir sveitarfélagi sem heitir Árborg. Þar er líka Eyrarbakki. Í þeim bæ eru menn lítt hrifnir, enda á Eyrarbakki sögu sem nær aftur á miðaldir – ólíkt hinum sögulitla Selfossi.

En það er athyglisvert að skoða þetta skipulag. Eins og hefur oft komið fram er hugmyndin að byggja í gömlum stíl, og ekki bara það, þarna verða „endurreist“ gömul og sögufræg hús.

Og hér er dálítil þraut, getið þið komið auga á hvaða hús þetta eru. Ég greini eina af Skálholtskirkjunum, Glasgow sem stóð í Grjótaþorpinu, verksmiðjuhús Sláturfélags Suðurlands og Hótel Ísland. Og mér sýnist þarna vera gamla apótekið sem stóð við Austurvöll. Hér má sjá myndband af fyrirhuguðum byggingum.

Svo er spurningin. Mun þetta virka – eða ekki? Það er svosem ekki sérlega aðlaðandi miðbæjarkjarni á Selfossi eins og er, en nógu fjári er mikið af fólki þar á ferðamannatímanum.